Ekologiškai užaugintų galvijų skerdimų skaičius Lietuvoje 2026 m. I ketvirtį sumažėjo

Šių metų I ketvirtį sertifikuotose įmonėse ir ūkiuose buvo paskersta 1 952 ekologiškai užauginti galvijai ir pagaminta 622,05 t galvijienos skerdenų. Ekologiškai užaugintų galvijų skerdimų skaičius Lietuvoje 2026 m. I ketvirtį, palyginti su 2025 m. I ketvirčiu, sumažėjo 2,25 proc. Paskerstų ekologiškai užaugintų galvijų skaičius 2026 m. I ketvirtį sudarė 6,09 proc. visų paskerstų galvijų Lietuvoje. Paskerstų supirktų, savų užaugintų ir atliekant skerdimo paslaugą ekologiškai užaugintų galvijų vidutinis skerdenos svoris šių metų I ketvirtį buvo 9,06 proc. didesnis nei galvijų, užaugintų įprastinės gamybos ūkiuose, ir sudarė 318,67 kg. Vidutinė ekologiškai užaugintų galvijų supirkimo gyvojo svorio kaina 2026 m. I ketvirtį, palyginti su 2025 m. I ketvirčiu, padidėjo 24,57 proc. ir sudarė 316,90 EUR/100 kg (be PVM). Analizuojamu laikotarpiu vidutinė ekologiškai užaugintų galvijų supirkimo gyvojo svorio kaina buvo 9,07 proc. didesnė nei įprastinių galvijų. Šių metų I ketvirtį, palyginti su 2025 m. I ketvirčiu, vidutinė ekologiškai užaugintų galvijų supirkimo pagal skerdenas kaina padidėjo 25,49 proc. ir sudarė 546,98 EUR/100 kg (be PVM). Tai 14,21 proc. didesnė supirkimo pagal skerdenas kaina nei įprastinių galvijų. 

